สินทรัพย์เสี่ยงขาลง
ราคาสินทรัพย์เสี่ยงหมดรอบขาขึ้น ทั้งหุ้น น้ำมัน ทอง ต่างชาติขายเข้าซบดอลลาร์สหรัฐ
30 ต.ค. 2565

ราคาสินทรัพย์เสี่ยงหมดรอบขาขึ้น ทั้งหุ้น น้ำมัน ทอง ต่างชาติขายเข้าซบดอลลาร์สหรัฐ 
วิกฤตหนี้ยุโรปลุกลามไล่ทุบราคาสินทรัพย์เสี่ยงร่วงถ้วนหน้า หุ้นเอเชียดิ่งนำโดยตลาดไต้หวันทรุดหนัก 2.64% ส่วนหุ้นไทยปิดที่ระดับต่ำสุดของวันที่ 965.07 จุด ร่วง 19.09 จุด หรือ 1.94% มูลค่าการซื้อขาย 20,829 ล้านบาท ด้านราคาทองคำแท่งลดลง 100 บาท รับซื้อที่ 25,150 บาท และขายออก 25,250 บาท 
นักลงทุนต่างชาติยังคงขายหุ้นทั่วเอเชีย ส่วนหุ้นไทยทิ้งต่อ 1,600 ล้านบาท ส่วนพอร์ตบริษัทหลักทรัพย์ทิ้ง จำนวน 1,488 ล้านบาท ขณะที่รายย่อยเก็บของ 3,032 ล้านบาท 
นักวิเคราะห์บริษัทหลักทรัพย์เอเซียพลัส กล่าวว่า ค่า Dollar Index น่าจะมีแนวโน้มเพิ่มขึ้น เนื่องจากความต้องการถือครองสินทรัพย์ดอลลาร์สหรัฐที่เพิ่มขึ้น ด้วยเหตุนี้ จะกดดันให้สินทรัพย์เสี่ยง โดยเฉพาะราคาน้ำมันดิบโลก น่าจะมีโอกาสอ่อนตัว หลังจากที่ทรงตัวในระดับที่อยู่เหนือ 100 เหรียญสหรัฐต่อบาร์เรล มานานกว่า 1 เดือน ซึ่งเป็นสัญญาณบ่งบอกถึงตลาดหุ้นโลกมีโอกาสปรับฐานต่อไป
นายสุกิจ อุดมศิริกุล ผู้อำนวยการอาวุโสฝ่ายกลยุทธ์การลงทุนลูกค้าบุคคล บล.ไทยพาณิชย์ กล่าวว่า บรรยากาศการลงทุนในตลาดหุ้นไม่ค่อยดี ดัชนีปรับตัวลดลงแรงตามตลาดหุ้นต่างประเทศซึ่งตอบรับข่าวมูดี้ส์ขู่จะปรับลดอันดับความน่าเชื่อถือของประเทศฝรั่งเศส โดยให้เหตุผลว่าเป็นเพราะการปรับตัวขึ้นของอัตราผลตอบแทนพันธบัตรรัฐบาลและแนวโน้มเศรษฐกิจอ่อนแอลง ข่าวนี้ฉุดให้ตลาดหุ้นฝั่งยุโรปปรับตัวลดลง และตลาดหุ้นไทยตาม 
สาเหตุนี้น่าจะเป็นปัจจัยหลักมากกว่าจะตอบรับข่าวคณะกรรมการพัฒนาการเศรษฐกิจและสังคมแห่งชาติ (สศช.) ปรับลดการขยายตัวเศรษฐกิจปีนี้ลงเหลือ 1.5% เพราะดัชนีหุ้นไทยร่วงแรงในช่วงบ่ายตรงเวลาซื้อขายหุ้นฝั่งยุโรปและหุ้นไทยได้ตอบรับข่าวเศรษฐกิจจะขยายตัวลดลงไปแล้ว เห็นได้จากดัชนีผ่านจุดต่ำสุดแล้วปรับตัวขึ้นไปใกล้แตะระดับ 1,000 จุดในช่วงที่ผ่านมา
“ฝ่ายวิจัยของบริษัทได้ปรับลดเป้าหมายการขยายตัวกำไรของบริษัทจดทะเบียนในปีนี้ลงเหลือ 24% จากเดิม 30% สำหรับปีหน้ากลุ่มที่จะได้รับผลกระทบจะเป็นธุรกิจยานยนต์ อิเล็กทรอนิกส์ แต่ประเมินแล้วน่าจะโตในระดับ 22% ได้ ระดับนี้ได้นับรวมผลดีของภาษีนิติบุคคลที่ลดลงและค่าแรง 300 บาทแล้ว” นายสุกิจ กล่าว 
สำหรับดัชนีปีหน้าอาจเห็น 1,200 จุดได้ แต่ในช่วงไตรมาสแรกน่าจะเห็นภาพชัดเจนถึงทิศทางดัชนีหุ้นและแนวโน้มกำไรของ บจ. กลยุทธ์การลงทุนยังเป็นการเลือกหุ้นที่ยังมีความสามารถในการเติบโต 
นายพิชัย เลิศสุพงศ์กิจ ผู้ช่วยกรรมการผู้จัดการฝ่ายตลาด บล.ธนชาต กล่าวเสริมว่า ดัชนีหุ้นได้รับรู้ข่าวลบเศรษฐกิจไทยปีนี้จะขยายตัวลดลงไปแล้ว 
ธนชาต ประเมินกำไร บจ.ปีนี้จะโต 23% แต่ปีหน้าขยายตัวลดลงเหลือ 7.9% โดยหุ้นในกลุ่มสินค้าโภคภัณฑ์ ปิโตรเคมีจะได้รับผลกระทบจากเศรษฐกิจโลกชะลอตัว ขณะที่ความต้องการบริโภคในประเทศอ่อนแอ ทำให้ดัชนีหุ้นปี 2555 มีแนวโน้มจะซื้อขายต่ำกว่ามูลค่าพื้นฐาน หรือดัชนีระดับ 850 จุด แต่ก็มีโอกาสจะแกว่งตัวขึ้นไปได้ที่ระดับ 1,200 จุด เคลื่อนไหวผันผวนต่อเนื่อง